da en da nl ca da da de es da da da da da da da da da da da da da da da da da da da da da da de da da da da da da da da da da da da da nl da en da da es nl da
Landmænd er oftere gift og har flere børn end gennemsnittet | Danmarks Statistik
6.9.2022 08:00:00 CEST | Danmarks Statistik
Halvdelen af de danske landmænd er 55 år eller ældre, og næsten tre ud af fire er gift og har gennemsnitligt flere børn end i arbejdsstyrken generelt. Det viser en ny analyse fra Danmarks Statistik, som giver et indblik i, hvem danske landmænd anno 2020 er.
Sommeren er på hæld, og mange danske landmænd har travlt med at høste korn og andre fødevarer. Men hvem er de egentlig, når de slukker for mejetærskeren? Det giver en helt ny analyse fra Danmarks Statistik et indblik i. Analysen fokuserer på selvstændige landmænd, som ejer eller forpagter et heltidslandbrug, og analysen ser på deres alder, familieforhold, uddannelse og økonomiske forhold.
Kigger vi ind i de familiemæssige forhold hos selvstændige landmænd, så viser analysen, at 5.400 landmænd var gift i 2020. Det svarer til 72 pct. Det er 23 procentpoint flere end i arbejdsstyrken generelt. Samtidig har 87 pct. af landmænd børn – mod 66 pct. i arbejdsstyrken. Og de har i gennemsnit 2,4 børn, mens personer i arbejdsstyrken i gennemsnit har 1,4 børn.
”Der er ikke mange singler at finde rundt omkring på gårdene, for gifte landmænd er overrepræsenterede i alle aldersgrupper på nær dem under 25 år. Derudover har 28 pct. af landmændene børn over 16 år, som arbejder inden for landbrug. 17 pct. af alle landmænd har børn, som arbejder på deres bedrift. Så der kan være en del generationsskifter undervejs – også set i lyset af den høje gennemsnitsalder på 55 år,” siger chefkonsulent i Danmarks Statistik Henrik Bolding Pedersen.
27 pct. af de landmænd, som er blevet selvstændige landmænd mellem 2010 og 2020, har minimum én forælder, som var selvstændig landmand i 2010.
Derudover er uddannelsesniveauet blandt landmænd stigende. I 2020 havde 76 pct. landmænd en erhvervsfaglig uddannelse mod 72 pct. i 2010. Andelen af landmænd med grundskole som højeste uddannelse er faldet fra 19 pct. i 2010 til 12 pct. i 2020.
Markant fald i antal selvstændige landmænd siden 2010
Der er sket et fald på 39 pct. i antallet af selvstændige landmænd fra 2010 til 2020. I 2010 var der 12.300 landmænd, og ti år senere er det tal faldet til 7.500 – af sidstnævnte var 5.600 også landmænd i 2010. I samme periode er der kommet flere landbrugsbedrifter med andre ejerformer end selveje.
”Udviklingen fra 2010 til 2020 viser, at der er færre selvstændige landmænd, og at gennemsnitsalderen stiger fra 49,2 til 53,6 år. Tallene viser også, at 94 pct. af landmændene er mænd, men at der blandt nytilkomne landmænd fra 2010 til 2020 er en lidt højere andel af kvinder på 10 pct.,” siger Henrik Bolding Pedersen.
Analysen indeholder også tal for pensionsformue, antal heltids- og deltidsbedrifter og meget andet, og den kan læses her: www.dst.dk/analyser/49360
Hvis du har spørgsmål til analysen, så kan du kontakte Henrik Bolding Pedersen på hpe@dst.dk eller telefon 20 57 88 87 eller Line Merling Arendt på lit@dst.dk eller telefon 21 54 10 57.
Information om Danmarks Statistik
39 17 39 17http://www.dst.dk
Danmarks Statistik er den centrale myndighed for dansk statistik. Vores opgave er at indsamle, bearbejde og offentliggøre statistiske oplysninger om det danske samfund.
Følg pressemeddelelser fra Danmarks Statistik
Skriv dig op her, og modtag pressemeddelelser på e-mail. Indtast din e-mail, klik på abonner, og følg instruktionerne i den udsendte e-mail.
Flere pressemeddelelser fra Danmarks Statistik
Stor forskel på prisstigninger for energi til opvarmning16.9.2022 09:00:00 CEST | Pressemeddelelse
Prisen på de fleste energiformer er steget markant over det seneste år og endnu mere, hvis man kigger 10 år tilbage. Gas er klart steget mest, mens fjernvarme er steget mindst og faktisk er billigere end i 2012.
Hvis de offentlige udgifter var 1.000 kr....31.8.2022 07:30:00 CEST | Pressemeddelelse
Hvis du vil have et indblik i de offentlige udgifter, kan det virke noget mere uoverskueligt end dit eget husholdningsbudget. Danmarks Statistik har brudt udgifterne ned på en overskuelig måde.
Især lærere finder en partner med samme uddannelsesbaggrund24.8.2022 07:30:00 CEST | Pressemeddelelse
Med en andel på 19 pct., er folkeskolelærere den uddannelsesgruppe, der i højest grad danner par.
Unge bliver iværksættere som aldrig før17.8.2022 08:00:00 CEST | Pressemeddelelse
I 2020 toppede antallet af nye iværksættere, da 23.200 startede en ny virksomhed. Stigningen gælder ikke mindst de 18-29-årige, hvor 4.900 valgte iværksættervejen i 2020 - en stigning i den aldersgruppe på 62 pct. i forhold til 2010. Det viser årets temaartikel i publikationen Statistisk Tiårsoversigt 2022, som udkommer i dag.
Snart første skoledag for 61.000 børn5.8.2022 07:30:00 CEST | Pressemeddelelse
Sofia, Alma, Noah og Victor skal lige om lidt pakke skoletasken til deres allerførste skoledag. Knap 61.000 madpakker skal der smøres efter sommerferien, hvor omkring 78 pct. af børnene vil stemple ind på en af landets folkeskoler, og ca. 22 pct. på en privatskole.
I vores nyhedsrum kan du læse alle vores pressemeddelelser, tilgå materiale i form af billeder og dokumenter samt finde vores kontaktoplysninger.
Via Ritzau, Ritzaus pressetjeneste
+45 33 30 00 00
Store Kongensgade 14, 1264 København K
© Via Ritzau, Ritzaus pressetjeneste 2022